30. schôdza NR SR - 2.deň - B. popoludni
Dátum: 2025-02-05
Poslanec: Jakab, Július (SLOVENSKO)
Druh vystúpenia: Vystúpenie v rozprave

32. Ďakujem za slovo. Pekný deň, kolegyne, kolegovia, pán minister. Ja by som sa venoval prílepku, ktorý aj moji predrečníci spomínali a ktorý podľa mňa nepatrí k zákonu, kvôli ktorému tu sedíte, pán minister, ale ktorý sa vás v konečnom dôsledku dotkne a ja by som sa vás chcel opýtať aj na váš názor. Je to teda pozmeňujúci návrh pána poslanca Viliama Zahorčáka a hovorí o transakčnej dani. O transakčnej dani sme povedali už asi všetko, aj moji predrečníci. Po vzore Maďarska a Venezuely proste zavádzate niečo, čo totálne škodí slovenskej ekonomike a na čo brutálnym spôsobom doplatia slovenské firmy. A nielenže rozbíjate slovenskú ekonomiku, ešte tie firmy držíte aj v chaose. V súčasnosti mnoho firiem sa snaží vlastne dopátrať, ako tá transakčná daň bude fungovať, a dokonca aj mi písali z jednej firmy, ktorí boli na školení práve s ľuďmi z finančnej správy a snažili sa od nich zistiť, ako bude teda tá transakčná daň fungovať, ako sa bude účtovať, a odpoveď, taká generálna od ľudí z finančnej správy, ktorí mali práve školiť o tom, tak bola týmto firmám, že čo vás to zaujíma, však ten zákon ešte neplatí. No tak toto je odkaz súčasnej ekonomike Slovenska od vašej vlády, že okrem toho, že ju chcete dostať na kolená, tak vlastne neviete ani poriadne stanoviť podmienky. A práve kvôli tomu sa budem venovať pozmeňujúcemu návrhu pána Zahorčáka, ktorý, ako hovorím, absolútne nepatrí k tomuto zákonu a podľa mňa je absolútne, že je to nonsens a je to totálna rana pre slovenské firmy. Ja by som vás chcel upriamiť na bod 6 tohto pozmeňujúceho návrhu, kde sú aj uvedené jednotlivé príklady, ako sa tá transakčná daň bude uplatňovať. A ja som si to normálne, ja vám úprimne poviem, ja som si to musel nakresliť, že ako tá schéma sa bude uplatňovať a čo teda týmto pozmeňujúcim návrhom navrhujete. A dovoľte mi, aby som vám to aj prečítal. Zoberme si bod č. 6, príklad č. 2. Poprosím trochu kľudu, pán predsedajúci. Ďakujem veľmi pekne. Prečítam vám príklad č. 2. Subjekt, ktorý je daňovníkom, uhradí za daňovníka A trikrát platbu vo výške 100-tisíc eur. Banka subjektu vyberie daň z finančných transakcií vo výške 120 eur. Tento subjekt preúčtuje náklady vo výške 300-tisíc eur daňovníkovi A. Daňovník A uhradí preúčtované náklady vo výške 300-tisíc eur subjektu, z prevodu ktorého mu banka vyberie daň z finančných transakcií vo výške 40 eur. Daňovník A identifikuje jednotlivé transakcie. V oznámení uvedie daň z finančných transakcií vo výške 120 eur = 3 x 40 eur. 3 x (100 000 x 0,004, maximálne 40 eur). Daňovník A si zníži daň o 40 eur, ktoré už vybrala banka daňovníkovi A, a zároveň o 120 eur, ktoré už vybrala banka od subjektu. Daňovník A uvedie v oznámení dane z finančných transakcií v celkovej výške 120 eur - 120 eur - 40 eur = -40 eur. Teda mu vznikol preplatok. Správca dane prijme celkovo daň z finančných transakcií vo výške 120 eur. Banka daňovníka podá oznámenie o výške dane z finančnej transakcie 40 eur a banka subjektu podá oznámenie o výške dane z finančných transakcií 120 eur. To je celkový príklad, ktorý ja by som sa chcel opýtať asi každého zákonodarcu, ktorý sedí v tejto miestnosti, čo konkrétne týmto príkladom pán Zahorčák vo svojom pozmeňováku myslel. Aj pána Zahorčáka by som sa opýtal, ja ho teraz nevidím, že prosím vás, vysvetlite nám, čo týmto príkladom ste mysleli, ako tá daň z finančných transakcií bude fungovať. (Reakcia z pléna.) Tak to je to, čo som si nakreslil v rýchlosti (rečník ukázal smerom do pléna hárok papiera so svojím nákresom), ospravedlňujem sa, a budem sa to snažiť vysvetliť. Budem sa to snažiť vysvetliť, ako to bude fungovať. A aj teda pána ministra som sa chcel opýtať, že ako si myslí, že sa budú stavať diaľnice po uplatnení tejto dane z finančných transakcií, pretože toto, čo je napísané v príklade č. 2, bod 6 pozmeňováku pána Zahorčáka, odporúčam, pozrite si to, hovorí, že, dám taký príklad. Predstavte si, že Národná diaľničná spoločnosť ide stavať diaľnice, snaží sa stavať diaľnice. Súťaž o výstavbu diaľnic... (Ruch v sále.) Prosím, pán predsedajúci. (Výkriky z pléna.) Gašpar, Tibor, podpredseda NR SR Pán Pročko, ešte voľačo? (Reakcia z pléna.) Ste skončili? Žiadam všetkých poslancov, aj poslancov SMER-u, aj poslancov Progresívneho Slovenska, aby ste sa utíšili, vadíte pri vystúpení pánovi poslancovi. Máte slovo, pán poslanec, môžte pokračovať. Jakab, Július, poslanec NR SR Ďakujem veľmi pekne. Čiže vraciam sa k tomuto príkladu. Predstavte si, že Národná diaľničná spoločnosť ide stavať diaľnicu. Na to vysúťaží centrálneho dodávateľa, nejakú tú veľkú stavebnú firmu a tá stavebná firma má svojich subdodávateľov a potom tí subdodávatelia ešte kontrahujú ďalších, napríklad živnostníkov alebo ďalšie malé firmy, ktoré sa podieľajú na výstavbe tejto diaľnice. Čo hovorí súčasný pozmeňovák pána Zahorčáka? Pozmeňovák pána Zahorčáka hovorí, že tá veľká spoločnosť, ktorá je vysúťažená ako centrálny dodávateľ výstavby diaľnice, bude prevádzať tisíce transakcií tým malým subdodávateľom. Tie všetky bude musieť evidovať a bude musieť z toho vedieť vypočítať, aká transakčná daň ide z každej jednotlivej platby. Ona následne, tento super veľký dodávateľ výstavby diaľnice, to bude musieť refakturovať Národnej diaľničnej spoločnosti. Však štandardne štát to platí, čiže tá veľká spoločnosť si to vyfakturuje od veľkej spoločnosti, teda od štátnej spoločnosti. Táto štátna spoločnosť bude musieť evidovať transakčnú daň, ktorú odviedla z tejto transakcie tomu centrálnemu dodávateľovi, ale nielen tú. Podľa tohto pozmeňováku bude musieť Národná diaľničná spoločnosť evidovať aj všetky tisíce transakcií, ktoré dodávateľ preniesol na svojich subdodávateľov a tí ďalší subdodávatelia na tých ďalších subdodávateľov, bude to musieť evidovať, z každej jednej transakcie bude musieť evidovať transakčnú daň a bude to musieť oznamovať v tom oznámení o dani z finančných transakcií. A takto sa to posúva v rade. Každá jedna firma nebude evidovať len samu seba, podľa tohto pozmeňováku, ale bude evidovať aj všetky ďalšie firmy v poradí, koľko zaplatili ony transakčnú daň, a budú si to vzájomne započítavať a započítavať do dane. Úplné šialenstvo, úplné šialenstvo! A nie je konečné! Pretože podľa tohto pozmeňováku to nebude evidovať len ten centrálny dodávateľ alebo tá Národná diaľničná spoločnosť, ktorá bude stavať tie diaľnice. Ale podľa tohto bude to oznámenie odovzdávať a vypĺňať a bude všetky tieto transakcie evidovať aj banka, ktorá má, v ktorej má účet Národná diaľničná spoločnosť, osve to bude evidovať. Bude to osve evidovať, všetky tieto tisíce transakcií, aj banka toho centrálneho dodávateľa tej výstavby diaľnice a aj banka, kde majú účty tí jednotliví subdodávatelia. Čiže, prosím vás, toto je normálne že, ja neviem, by som povedal, že neviem, kto to písal, ale to je taký byrokratický úchylák nejaký. Lebo to absolútne ničíte firmy, si to dokážete predstaviť? Tie tisíce transakcií, ktoré sa navzájom budú musieť krížovo sledovať, krížovo započítavať a nielen všetky firmy v poradí, ale aj všetky banky, v ktorých majú tie firmy účty. Tak ja som sa chcel opýtať pána ministra dopravy, ku ktorému sa ten pozmeňovák pridáva, že koľko teda bude trvať výstavba tých diaľnic na Slovensku, keď takéto niečo idú prijať. O koľko sa to predĺži, keď všetky tie firmy budú musieť toto evidovať? A by som sa chcel teda opýtať aj pána Zahorčáka, ktorý to predložil a ktorý teda určite vie dopodrobna vysvetliť, ako to bude fungovať, nech sa tu, prosím, postaví pred všetkých zákonodarcov a nech im vysvetlí postup, ktorý myslel práve v tých príkladoch, ktoré uviedol v pozmeňováku o najškodlivejšej transakčnej dani, ktorú, ktorá nemá obdoby na Slovensku a ničí slovenskú ekonomiku. Ďakujem veľmi pekne.